יניב עשור

יניב עשור (נולד ב-15 ביולי 1972) הוא קצין צה"ל בדרגת אלוף המשרת כמפקד פיקוד הדרום. שירת כראש אגף כוח האדם, ראש חטיבת המבצעים באמ"ץ, מפקד אוגדת הבשן, מפקד חטיבת גולני, מפקד עוצבת חירם ומפקד יחידת אגוז.

 ביוגרפיה 
עשור, בנם של חנניה ומזל יוצאי מרוקו, נולד וגדל במושב מבטחים שבעוטף עזה. למד בתיכון הבשור.

התגייס לצה"ל בשנת 1990 ושובץ בגדוד 12 בחטיבת גולני. עבר הכשרה כלוחם, קורס מ"כים חי"ר וקורס קציני חי"ר. בסיום הקורס שב לגדוד 12 ושימש מפקד מחלקה בפלוגה הרובאית (ג). בשנת 1996 מונה למפקד פלוגה ג ושירת בתפקיד, בין היתר, במהלך מבצע ענבי זעם. בהמשך שירת כקצין הבטיחות של חטיבת גולני. בשנים 1997–1999 שירת כמפקד פלחה"ן גולני. בשנים 2001–2002 שירת כסגן מפקד גדוד 51, בין היתר במהלך מבצע חומת מגן. בשנת 2002 יצא ללימודים במכללה לפיקוד ולמטה של המארינס בארצות הברית. לאחר שובו שירת בשנים 2003–2004 כקצין אג"ם של חטיבת גולני.

בשנת 2004 הועלה לדרגת סא"ל ומונה למפקד גדוד 51, ושימש בתפקיד עד שנת 2006. הוביל את הגדוד בין היתר בביצוע תוכנית ההתנתקות, במבצע גשמי קיץ ובמבצעים נוספים נגד הטרור הפלסטיני באינתיפאדה השנייה ברצועת עזה. במלחמת לבנון השנייה הוא פיקד על הגדוד בין היתר בקרב בינת ג'בייל. במהלך הקרב הרגו לוחמי הגדוד עשרות מחבלי חזבאללה, השמידו שלושה משגרי קטיושות, ופוצצו מצבורי תחמושת ורקטות שנתפסו. בקרב הקשה ספג הגדוד שמונה הרוגים, בהם סגנו רועי קליין, ועשרים פצועים. על פעילותו במלחמה עוטר הגדוד בפיקודו בצל"ש יחידתי ממפקד פיקוד הצפון גדי איזנקוט. לאחר המלחמה, בשנים 2006–2008, שירת כמפקד יחידת אגוז והוביל אותה בלחימה ברצועת עזה. באחד המבצעים בינואר 2008 הרגו כוחות היחידה בפיקודו, בסיוע שריון וחיל האוויר, 18 מחבלים, ובהם בנו של בכיר חמאס מחמוד א־זהאר. לאחר מכן יצא ללימודים.

בספטמבר 2009 הועלה לדרגת אל"ם ומונה למפקד עוצבת חירם, ושימש בתפקיד עד יולי 2011. בשנים 2011–2012 שירת כסגן מפקד עוצבת געש. ב-19 ביולי 2012 מונה למפקד חטיבת גולני, ושימש בתפקיד עד 11 ביוני 2014. לאחר מכן יצא ללימודים. ב-9 בספטמבר 2015 הועלה לדרגת תא"ל ומונה למפקד אוגדת הבשן, ושירת בתפקיד עד 11 בפברואר 2018. ב-9 באפריל 2018 מונה לראש חטיבת המבצעים באמ"ץ, ושימש בתפקיד זה עד 13 באוקטובר 2020.

ב-14 בפברואר 2021 הועלה לדרגת אלוף, וב-21 בפברואר נכנס לתפקידו כראש אכ"א ושירת בתפקיד זה עד 18 בנובמבר 2024.

ב-5 במרץ 2025, עם כניסתו של אייל זמיר לתפקיד הרמטכ"ל ה-24, מונה עשור למפקד פיקוד הדרום והחליף את אלוף ירון פינקלמן. ב-12 במרץ 2025 החל את תפקידו כמפקד הפיקוד.

 חיים אישיים 
עשור מתגורר בכפר הרא"ה, נשוי ואב לארבעה. הוא בעל תואר ראשון בלוגיסטיקה מאוניברסיטת בר-אילן ותואר שני במנהל עסקים מאוניברסיטת בן-גוריון בנגב. בוגר המכללה לפיקוד ולמטה של המארינס בארצות הברית, ובוגר הקולג' המלכותי ללימודי ביטחון בבריטניה.

 לקריאה נוספת 





 קישורים חיצוניים 

 ארז תדמור, "רוצה להיות הראשון בפינוי", מקור ראשון, 20 במאי 2005, כפי שהועלה באתר "פרש"

 שי קלפר, מנהיגות המג"ד בשדה הקרב בעבר, בהווה ובעתיד , מערכות 434, דצמבר 2010, עמ' 26–37

 מאיה קרני, אין מילה כזו שיקום, במחנה, כפי שהועלה באתר "פרש"




 , פרק מספרו של עשהאל לובוצקי, מן המדבר והלבנון, הוצאת ידיעות ספרים, מתוך "אתר הגבורה"

 הערות שוליים 

קטגוריה:מפקדי גדוד 51
קטגוריה:מפקדי יחידת אגוז
קטגוריה:מפקדי עוצבת חירם
קטגוריה:מפקדי חטיבת גולני
קטגוריה:מפקדי אוגדת הבשן
קטגוריה:ראשי חטיבת המבצעים
קטגוריה:ראשי אגף כוח האדם
קטגוריה:אלופי צה"ל
קטגוריה:חברי המטה הכללי של צה"ל
קטגוריה:חברי המטה הכללי של צה"ל במלחמת חרבות ברזל
קטגוריה:בוגרי אוניברסיטת בר-אילן
קטגוריה:בוגרי אוניברסיטת בן-גוריון בנגב
קטגוריה:כפר הרא"ה: אישים
קטגוריה:אנשי המושב
קטגוריה:מועצה אזורית אשכול: אישים
קטגוריה:חבל צוחר
קטגוריה:מפקדי גדודים במלחמת לבנון השנייה
קטגוריה:מפקדי פיקוד הדרום
קטגוריה:ישראלים בוגרי הקולג' המלכותי ללימודי ביטחון
קטגוריה:ישראלים שנולדו ב-1972